Никола Вапцаров
Химн

chitanka.info

Огромен град със звезден покрив

и електрически слънца,

открил вратите си широко

за хилядите си деца.

Във теб гори, във теб се ражда

стремежа на един народ.

Ив всеки камък, в всяка сграда

възхожда бодро нов живот.

Ти сбираш хиляди копнежи

в бетоненото си сърце;

съгрей ги, приласкай ги нежно,

обвий ги с своите ръце!

Пулсирай и напирай здраво

потискащите брегове!

Във всяка длан трепти корава,

желязна воля за прогрес.

Огромен град, бетонен град,

с едно бетонено сърце!

Като живота — вечно млад,

с протегнати напред ръце.

Издание: Никола Вапцаров. Съчинения, „Български писател“, С. 1979, под редакцията на Бойка Вапцарова

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.